정조 22년 · 목
備局啓言林川郡守尹持範上疏粘啓稟處事命下矣觀此疏本則其一本郡防兵船載運兩稅收其船價以補造船雜費事也戰漕船通用之論卽近日廟堂之所講確者也舟師邑鎭戰兵防船之設始法意豈不嚴重而除非行操之時長繫船厰未嘗使用故弊端滋生製作則全不堅固什物則一任朽敝漸作無用之虛器且近來松政到處懈弛船材之可以取用者只有湖西之安眠湖南之防踏等若爾處而戰船漕船之限滿改造無歲無之若此不已則所謂稍勝之松田亦將次第童濯其在經久慮後之圖政宜亟思良策趁今矯捄而兵漕船之兼用自有國朝故事今亦依此變通則率奮利用之道庶幾一擧而兩全關問統帥使之條列便否者亦已屢矣而參互折衷之際不可不煞費商量故向以另飭新帥更爲論報之意筵稟行會今此疏辭又復如此蓋其所論專爲其取用船價以補造船之費則雖與廟堂矯捄之本意有異而其謂戰漕船可以通用云者大體近之謹依批旨先以戰漕通用一款更與諸宰相議則別無參差之見而第戰船則比漕船體大故利用制勝斲而小之有欠於重戎器之道且其上裝之或施或撤亦不無掣礙之端諸議頗以爲難於通用兵防船則體樣之稍加增減別無所妨勢將以此通用而漕運後若使之還泊於各該邑鎭則使用者漕卒看護者邑屬兩相推諉必不能專意主管而往來之際徒涉煩弊海防要害處外內地所屬之船必使長泊於漕倉以某某邑鎭船定其名號若當水操則聞令卽發各歸信地恐合便宜而第以湖西一道言之防船爲二十一隻兵船爲二十隻而漕船則只爲十二隻以此額數分排邑鎭或令仍舊或令兼用旣涉不均亦多難便或以爲增多之船額量宜權減亦無不可云而事關戎政有不敢容易議到外此諸般事情俱不可造次臆決姑待統帥論報更爲關問諸道灼知其利害然後爛熳商確從後稟處其一田政之白地徵稅已成痼弊每以流來未蒙頉之數混入於新災故新災之數太濫俵災之例太削改量雖非輕易間一年査陳覈其新起報彼冤徵可捄其弊臣邑如此道內諸邑可以反隅分付道臣一竝査陳事也田政之紊錯莫今日若二十年一改量自是定制本非難行之事而苟或不善徒貽民弊未見實效故因循鄭重遂成闕典而至於査陳一款守令之留心民事者自當不待朝令各擧其職況近來關飭非止一再而未聞一邑之着實擧行乃以舊陳之混錄新災看作常例無難登徹誠極寒心今不必更爲頒令徒煩簿書分付道臣稍俟年豐抄出可行無疑之守令定以今年幾邑明年幾邑要於三數年內次第竣事其一沃土可耕之地以等高稅重間多抛置本道陳荒可墾之地計不下萬餘結起墾之政明設科條盡數起墾後許民耕食減其等數限年收稅事也元帳所付俱是可耕之土人力所及亦無不闢之處而較量田總則陳荒幾居其半非但本道爲然他道莫不如此則所謂陳荒未必皆是眞箇不食之地而新起徒存虛名永災逐歲漸增此專由於經界之不正勸課之不勤況今絲綸新下慻慻於務本重農之政凡爲牧民之官者尤宜盡心擧行而陳田加起之三年後始爲收稅自有成憲至於元田降等雖有年來嶺南已試之例姑未知成效如何更俟數年明知其驗然後通同諸道一體施行其一堤堰太半廢棄山林童濯崩頹山澤之政別般申明事也堤堰修築山腰禁耕俱載令典惟在道臣邑倅之恪勤奉行而已不當每煩關飭其一本郡三面環江浦落泥生無歲不然而當豪之家圖出立案作爲己物泥生立案一竝禁斷事也閑曠處以起耕者爲主而至於預出立案憑藉據奪私相買賣自有法禁浦落泥生處之越邊推尋亦是通行之法今若一變其規則豪右之見失藉曰抑强之政寡弱之見奪恐啓繁訟之階疏辭今姑置之竝令依法典施行之意請分付允之敎以戰船通用漕船事湖南則雖難盡爲議到其他輪用與全用間斷當決意行之今雖百詰帥臣十叩道伯所以指一裁處者廟堂也廟堂執兩端不能用其中則怎麼歲月可以出場乎今筵欲爲下敎而適値晩暮姑置之而所謂統營新帥旣非諸葛與忠武更爲論報其說未必新奇做事持重雖好拕久所以僨事今此回啓反不若直請勿施之爲省煩人才則尙於一二十年可責堂上三品以上才局船材則一二百年內難覓蒙衝巨艦等項材具於是乎朝家行將贊行有司之事別下十行爲計勞逸去去倒置治效日覺漠然豈不愧甚憫甚卿等食君之祿衣君之衣穀腹絲身榮寵備至蕞爾一倅上疏回啓致煩飭敎乃欲和泥帶水雖非獨卿等之罪先從回啓堂上當有處分卿等爲先從重推考以爲貶俗矯時之一助又啓言靈巖郡守宋文述上疏粘啓稟處事命下矣觀此疏本則其一本郡丙申査陳後還起百七十餘結陳廢亦爲一百八十餘結陳與起相當而起則入總陳則未頉本郡如此他邑可知特命諸道咸擧査陳之政務從實數逐行蠲免事也其一兩稅濫捧大關民隱使諸道道臣收聚列邑漕倉所用之器一竝較正仍禁斛上加給七升添給之規事也其一陞戶抄上大爲民邑之弊代以京民之募人則兵精弊祛可謂兩得亟命有司籌度變通事也其一民庫之逐年加設奴貢之到處虛錄切急之民瘼萬口同然更降嚴飭之敎使之劃卽釐正事也査陳事則近日諸守令疏本回啓已有所論列陳起相當無縮元結非但法例卽然有陳無起事理之所必無雖以疏中所陳該郡事言之課農勸耕守令之先務而二十年間所還起者只爲一百七十餘結云爾則藉使新起盡成膏腴他田無一荒棄已不可謂田野之闢況伊後陳廢又過於還起之數是乃得不補失也不勤勸課誰執其咎又況經界旣紊吏奸橫生曰陳曰起徒憑文簿眞僞虛實有未可盡知則結無新增民有冤徵固其執然也苟使任字牧者身作保介親履田畝當墾之土悉心勸耕不食之地從實蠲除嚴防其隱占奸弄之弊則何患乎陳起之不當結總之難充乎槪狀所報每多於陳荒之實數優得實結之說日前湖西邑倅亦有所自言者以此推之他邑可知實效有無惟在於各該邑倅擧行勤慢之何如耳稍待年豐量定幾邑次第査陳之意前已覆啓今亦依此施行而使該倅預知此意先自盡職以爲他邑視效之地漕倉斛子較正事則稅穀濫捧之弊年前因繡啓已有申飭而今此陳瘼又復如前此專由於倉屬船人之憑藉操縱而然誠極可駭斛子大小則諸道監營旣有見樣鍮斛漕倉與列邑所在之器必當較正行用今不必別頒令式而至於斛上過濫七升添給等諸般違法之事更爲嚴飭諸道各別申禁差員邑倅之不能檢飭者使之隨現論勘陞戶變通事則已陳於迎日縣監鄭晩錫上疏回啓中置之民庫與奴貢釐正事奴貢則前此講究非不爛熟而未得矯捄之良策姑難遽議民庫則兩南今方釐正待其畢釐正後條列報來自本司逐一考察務令停當期有實效敎以諸條所陳其言豈曰不是卽他倅已陳之說行會諸道徒近褻瀆更待諸疏畢到又啓言成歡察訪姜世鷹上疏從長回啓事命下矣觀此疏本則其一濫騎枉道私與加數及仍把便行等弊成節目嚴禁事也其一驛屬之背驛投良者一依形止案所載其隱漏者現出良役者頉下事也其一本驛復戶之入於畿驛者還爲出給追買位土之不得免稅者許令減稅事也其一保人日守未準數者各其地方官一一塡充後成送保人案于各本驛事也其一本驛位土之混入民田者土豪士族之私自冒占者竝令依舊案打量推尋還屬事也其一本驛奴婢之假托隱漏挾勢圖免者竝令推刷還屬事也其一本驛官屯之入於私田者一依定制打量推給事也濫騎嚴禁事則乘馹之行隨其職品定其等數自是常典至於枉道濫騎私與加數仍把等違法之事律名昭然一有所犯則郵官之守法不許乃其職耳況該驛卽是直啓處則小者論報監司大者據實登聞何所不可而其所說弊乃反如此甚至營裨輩亦皆責立上等云者誠極可駭法非不備而不擧則廢更成節目徒傷事面先自該察訪恪遵成憲一切不撓俾知朝家法意本自如此事嚴飭分付驛屬投良事則此輩之厭避驛役冒稱良丁者固多有之而近來簽括之苟簡無邑不然故渠雖不爲冒稱邑吏面任從中幼弄混充良役者亦爲不少而爲守令者視驛屬殆同贅疣雖有郵官之文移監營之關飭一味寢却多不頉給此實爲各驛之通患察訪之直啓論勘雖難輕許隨時提飭在所不已令道臣嚴飭列邑驛屬之混充軍役者一一査頉俾除疲殘郵卒疊役之弊復戶還給位土減稅事則移屬與追買委折關問該道待其報來後稟處保人日守準充成案事則自是應行之事依疏辭施行之意分付位田還屬事則馬位田法意至嚴雖是土豪士族安敢冒占亦豈有混入民田之理而只緣郵卒之預賣樂利以致百弊之層生査治與受之罪一遵無價還退之法踏驗釐正則驛田自在安有還屬之可言乎此在營邑驛之一擧行以此分付奴婢推刷事則列邑軍籍之混充驛屬固爲如右所陳而各驛奴案之橫侵良民其弊亦自不少一時推刷易致繹騷況値歉歲尤所當念姑待式年改案之時邑驛相議從實査正之意分付官屯推給事則亦爲關問本道査實報來後決處之意請一體分付允之敎以近來郵官不爲直狀啓之故濫騎之弊朝官之外營屬亦然爲先自渠驛直狀啓若或因循當卽其地定配以爲不職者之戒此意諸道幷爲分付而如是嚴飭之後諸道郵官直狀啓處又復因循者亦當同律施行一體嚴飭